ตลท.จัดมหกรรมลงทุนกองทุนรวม18-21ธ.ค.
ตลท.จับมือสมาคม AIMC จัด "มหกรรมมีใช้ตอนแก่ด้วย LTF-RMF" ตั้งแต่ 18-21 ธ.ค.นี้  ศูนย์การค้าเซ็นทรัลเวิลด์
29 ต.ค. 2565

ตลท.จับมือสมาคม AIMC จัด "มหกรรมมีใช้ตอนแก่ด้วย LTF-RMF" ตั้งแต่ 18-21 ธ.ค.นี้  ศูนย์การค้าเซ็นทรัลเวิลด์ 
นางเกศรา มัญชุศรี กรรมการและผู้จัดการ  ตลาดหลักทรัพย์แห่งประเทศไทย (ตลท.) เปิดเผยว่า  โครงการให้เงินทำงาน ผ่านกองทุนรวม โดย ตลท. และสมาคมบริษัทจัดการลงทุน ( AIMC) จัด “มหกรรมมีใช้ตอนแก่ด้วย LTF-RMF” ครั้งที่ 10 ในวันที่ 18-21 ธ.ค.นี้ที่ชั้น 1 โซนอีเดน ศูนย์การค้าเซ็นทรัลเวิลด์ เวลา 10.00-20.00 น. 
ทั้งนี้ มหกรรมดังกล่าวเป็นโครงการสร้างความรู้ความเข้าใจและรณรงค์ให้ใช้กองทุนรวมเป็นทางเลือกลงทุน ซึ่งพบว่าผู้ลงทุนให้ความสนใจเพิ่มขึ้นมาตลอด เนื่องจากเล็งเห็นความสำคัญของการออมเพื่ออนาคตด้วยการลงทุน และสร้างคุณภาพชีวิตที่ดีในวัยเกษียณ ซึ่งกองทุนรวมหุ้นระยะยาว (LTF) และกองทุนรวมเพื่อการเลี้ยงชีพ (RMF) นับเป็นผลิตภัณฑ์ที่ตอบโจทย์แก่ผู้ลงทุน 
"จากผลสำรวจผู้ลงทุนที่ได้เข้าร่วมงานกิจกรรมพบว่าวัยเริ่มทำงานหันมาให้ความสนใจการออมในระยะยาวรวมทั้งรับสิทธิประโยชน์ทางภาษีจากการลงทุนใน LTF-RMF เพิ่มมากขึ้น โดยมีอายุเฉลี่ยของผู้ลงทุนที่น้อยลงคือ อายุระหว่าง 20-29 ปีซึ่งเป็นวัยทำงานเริ่มต้น ซึ่งจากเดิมอยู่ที่อายุ 30-39 ปีเป็นส่วนใหญ่ นอกจากนี้ยังมองหาทางเลือกการลงทุนในกองทุนอื่นๆ เช่น กองทุนรวมหุ้นมากยิ่งขึ้น เพราะสามารถให้ผลตอบแทนเฉลี่ยในระดับที่น่าพอใจคือ 5 ปีย้อนหลังที่ประมาณ 24%"นางเกศรา กล่าว
นางวรวรรณ ธาราภูมิ นายกสมาคมบริษัทจัดการลงทุน (AIMC) กล่าวว่า ณ สิ้นเดือน พ.ย. 2557 ทั้งอุตสาหกรรมมีกองทุนรวม 1,572 กองทุน มีจำนวนบัญชีผู้ลงทุน 4,039,928 บัญชี เพิ่มขึ้นจากสิ้นปี 2556 ประมาณ 6.02%  รวมมูลค่าทรัพย์สินสุทธิ ณ วันที่ 28 พ.ย.2557 เป็น 3.84 ล้านล้านบาท  โดยเป็นกองทุนรวม RMF 131 กองทุน มูลค่ารวม 159,869 ล้านบาท และกองทุนรวม LTF 53 กองทุน มูลค่ารวม 256,494 ล้านบาท 
ซึ่งในทุกปีที่ผ่านมานั้นผู้ลงทุนส่วนใหญ่จะนิยมลงทุนในช่วงปลายปี ทำให้มูลค่าเงินลงทุนของ RMF กับ LTF เพิ่มขึ้นมากในช่วงสิ้นปี 
อย่างไรก็ตาม  AIMC มุ่งส่งเสริมให้ผู้ลงทุนทยอยลงทุนสะสมได้ตั้งแต่ต้นปีโดยลงทุนอย่างมีวินัยไปทุกเดือน ไม่ต้องเดาทิศทางตลาดเพื่อหาจุดต่ำสุดที่จะเข้าลงทุนแล้วก็หาจุดต่ำสุดไม่ได้จนถึงปลายปี ซึ่งเป็นเหตุที่ทำให้ลงทุนกันมากในช่วงดังกล่าว และยังสนับสนุนให้ผู้ลงทุนพิจารณาความเสี่ยงและผลตอบแทนคาดหวังเพื่อสร้างความมั่งคั่งในระยะยาว.เป็นหลัก ไม่มองเรื่องสิทธิประโยชน์ทางภาษีแต่เพียงอย่างเดียว เพราะมนุษย์เงินเดือนที่มีสัดส่วนการลงทุนในหุ้นมักจะมีความมั่งคั่งมากกว่า 
ทั้งนี้ ผลตอบแทนเฉลี่ย 5 ปีสูงสุด ของกองทุนรวม LTF ที่ผ่านมาอยู่ที่ 25.87% ต่อปี ข้อมูล ณ สิ้นเดือน พ.ย.2557 ทำให้ผู้ลงทุนได้รับความพึงพอใจ